**PRIMĂRIA MUNICIPIULUI SATU MARE**

**SERVICIUL INVESTIȚII, GOSPODĂRIRE, ÎNTREȚINERE**

**DIRECŢIA ECONOMICĂ**

**Nr. 67259 / 17.11.2023**

În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare, Serviciul Investiții, Gospodărire, Întreținere și Directorul executiv al Direcției economice formulează următorul

**RAPORT DE SPECIALITATE**

privind aprobarea studiului de fezabilitate și a indicatorilor tehnico-economici,

pentru obiectivul de investiții

**„Extindere rețea de apă potabilă, rețea de canalizare menajeră cu stație de pompare, Sătmărel – Zona 1”**, Municipiul Satu Mare, județul Satu Mare

În zona 1 studiată prin studiul de fezabilitate nu există rețele de apă potabilă și canalizare necesare locuitorilor. Obiectivul studiului de fezabilitate constă în realizarea extinderii rețelelor de apă potabilă și de canalizare cu stație de pompare pentru colectarea apelor menajere în zona studiată 1 din cartierul Sătmărel al Municipiului Satu Mare. Realizarea investiției va conduce la îmbunătățirea situației sociale și economice, creșterea confortului și realizarea cadrului igienico-sanitar optim pentru populație, îmbunătățirea calității apei potabile furnizate populației, asigurarea alimentării continue cu apa potabilă de calitate a zonei, reducerea poluării solului și a apelor subterane, reducerea poluării apelor de suprafață receptoare și dezvoltarea rețelelor de utilități. Realizarea rețelelor de apa potabilă și canalizare va permite modernizarea străzilor.

Terenul studiat se află în intravilanul Municipiului Satu Mare, domeniu public.

Studiul de fezabilitate a fost elaborat în conformitate cu prevederile H.G.907/2016 privind aprobarea conținutului - cadru al documentației tehnico-economice aferente investițiilor publice precum și a structurii și metodologiei de elaborare a devizului general pentru obiective și lucrări de intervenții.

Prin proiect se propune realizarea extinderii rețelei de apă potabilă și de canalizare.

**Caracteristicile tehnice și parametri specifici obiectivului de investiție:**

**Rețea apă potabilă**

- conducta de aducțiune apă potabilă din HDPE PE 100, PN 10 bar, SDR 17, De 110 mm = 2.100 ml;

- hidrant de incendiu suprateran = 7 buc;

- cămin de vane cu capac carosabil = 6 buc;

- branșament de apă inclusiv cămin echipat și conductă branșare = 86 buc;

**Rețea de canalizare și stație de pompare cu conductă de refulare**

- conducta pentru canalizarea menajeră gravitațională PVC, SN8, DN 250mm = 1.451 ml;

- conducta pentru canalizarea menajeră gravitațională PVC, SN8, DN 315mm = 760 ml;

- cămin de vizitare / liniștire cu capac carosabil pentru canalizare = 48 buc ;

- racord de canalizare inclusiv cămin și conductă racordare = 90 buc;

- stație de pompare = 1 buc;

- conducta de refulare PEHD De 110 = 170 m.

**INDICATORI TEHNICO-ECONOMICI**

Scenariul 1

1. Valoarea totală a investiției : 2.595.128,80 lei fără TVA,

din care Construcții + Montaj : 2.250.398,45 lei fără TVA.

2. Durata de realizare a acestui obiectiv de investiții este estimată la 12 luni .

3. Finanțarea obiectivului: de la bugetul de stat prin programul național Anghel Saligny și de la bugetul local și din alte surse legal constituite.

Raportat la prevederile art.41 și art.44 alin. (1) din Legea nr. 273/2006 privind finanțele publice locale, cu modificările și completările ulterioare, potrivit cărora: ” ... Cheltuielile pentru investiții publice și alte cheltuieli de investiții finanțate din fonduri publice locale se cuprind în proiectele de buget, în baza programului de investiții publice al fiecărei unități administrativ-teritoriale, întocmit de ordonatorii principali de credite, care se prezintă și în secțiunea de dezvoltare, ca anexa la bugetul inițial și, respectiv, rectificat, și se aprobă de autoritățile deliberative ... . Pot fi cuprinse în programul de investiții publice numai acele obiective de investiții pentru care sunt asigurate integral surse de finanțare prin proiectul de buget multianual, potrivit art.38. ... .

Documentațiile tehnico-economice ale obiectivelor de investiții noi, a căror finanțare se asigura integral sau în completare din bugetele locale, precum și ale celor finanțate din împrumuturi interne și externe, contractate direct sau garantate de autoritățile administrației publice locale, se aprobă de către autoritățile deliberative…. Pot fi cuprinse în programul de investiții publice numai acele obiective de investiții pentru care sunt asigurate integral surse de finanțare prin proiectul de buget multianual, potrivit art.38. ... . Documentațiile tehnico-economice ale obiectivelor de investiții noi, a căror finanțare se asigură integral sau în completare din bugetele locale, precum și ale celor finanțate din împrumuturi interne și externe, contractate direct sau garantate de autoritățile administrației publice locale, se aprobă de către autoritățile deliberative...” și cele privitoare la asigurarea resurselor financiare din același act normativ „ ... Nicio cheltuială nu poate fi înscrisă în bugetele prevăzute la art.1 alin. (2) și nici nu poate fi angajată și efectuată din aceste bugete, dacă nu există baza legală pentru respectiva cheltuială ... . (4) Nicio cheltuială din fonduri publice locale nu poate fi angajată, ordonanțată și plătită dacă nu este aprobată, potrivit legii, și dacă nu are prevederi bugetare și surse de finanțare”.

Raportat și la prevederile art. 129 alin. (2) lit. b) coroborat cu alin (4) lit. d) din O.U.G. 57/2019 privind Codul administrativ, cu modificările și completările ulterioare, potrivit cărora consiliul local aprobă, la propunerea primarului, documentațiile tehnico-economice pentru lucrările de investiții de interes local,

Ținând cont și de documentația suport (referatul nr. 65117 / 08.11.2023 privind înaintarea spre avizare comisiei tehnico-economice a studiului de fezabilitate și a indicatorilor tehnico-economici ai obiectivului de investiție **„Extindere rețea de apă potabilă, rețea de canalizare menajeră cu stație de pompare, Sătmărel – Zona 1”**, Municipiul Satu Mare, județul Satu Mare, procesul verbal nr. 67199 / 17.11.2023 al comisiei tehnico-economice), proiectul de hotărâre se înaintează Consiliului Local al Municipiului Satu Mare cu propunere de aprobare.

 **Director Executiv, Șef Serviciu,**

 **Ec. Ursu Lucica Ing. Szűcs Zsigmond**

Întocmit în 2 ex.

Ing. Giurgiu Radu Mircea